Povzetek mnenja Evropskega nadzornika za varstvo podatkov o predlogu za začasna odstopanja od Direktive 2002/58/ES za namen boja proti spolni zlorabi otrok na spletu

(Celotno besedilo mnenja je na voljo v angleščini, francoščini in nemščini na spletišču Evropskega nadzornika za varstvo podatkov (v nadaljnjem besedilu: ENVP) www.edps.europa.eu.)

(2021/C 102/04)

Komisija je 10. septembra 2020 objavila predlog uredbe o začasnem odstopanju od nekaterih določb Direktive 2002/58/ES o zasebnosti in elektronskih komunikacijah glede uporabe tehnologij s strani ponudnikov medosebnih komunikacijskih storitev, neodvisnih od številke, za obdelavo osebnih in drugih podatkov za namen boja proti spolni zlorabi otrok na spletu. Odstopanje zadeva člen 5(1) in člen 6 Direktive o zasebnosti in elektronskih komunikacijah glede obdelave osebnih podatkov v zvezi z opravljanjem „medosebnih komunikacijskih storitev, neodvisnih od številke“, ki je potrebna za uporabo tehnologije, pri čemer je edini namen umakniti posnetke spolnih zlorab otrok in odkrivati spolne zlorabe otrok na spletu ali jih naznaniti organom.

ENVP v tem mnenju podaja priporočila v zvezi z omenjenim predlogom kot odgovor na uradno posvetovanje Komisije v skladu s členom 42 Uredbe (EU) 2018/1725.

Zlasti ugotavlja, da bi v predlogu predvideni ukrepi pomenili poseganje v temeljne pravice do spoštovanja zasebnega življenja in varstva podatkov vseh uporabnikov zelo priljubljenih elektronskih komunikacijskih storitev, kot so platforme in aplikacije za takojšnje sporočanje. Zaupnost komunikacij je bistvo temeljnih pravic do spoštovanja zasebnega in družinskega življenja. V te pravice posegajo tudi prostovoljni ukrepi zasebnih podjetij, kadar vključujejo nadzor in analizo vsebine komunikacij ter obdelavo osebnih podatkov.

ENVP želi poudariti, da zadevna vprašanja niso specifična za boj proti zlorabam otrok, temveč se nanašajo na katere koli pobude, namenjene sodelovanju zasebnega sektorja pri preprečevanju, odkrivanju in preiskovanju kaznivih dejanj. Če bo predlog sprejet, se bo nedvomno uporabljal kot precedenčni primer za prihodnjo zakonodajo na tem področju. ENVP zato meni, da je bistveno, da se predlog ne sprejme, niti v obliki začasnega odstopanja, dokler ne bodo vanj vključeni vsi potrebni zaščitni ukrepi, predstavljeni v tem mnenju.

ENVP zlasti meni, da je treba zaradi pravne varnosti jasno opredeliti, ali je mišljeno, da bo že sam predlog pravna podlaga za obdelavo v smislu Splošne uredbe o varstvu podatkov, ali ne. Če ne bo, ENVP priporoča, naj se v predlogu izrecno pojasni, katera pravna podlaga v okviru Splošne uredbe o varstvu podatkov se bo uporabljala v tem konkretnem primeru. V zvezi s tem poudarja, da smernice organov za varstvo podatkov ne morejo nadomestiti skladnosti z zahtevo po zakonitosti. Ni dovolj določiti, da predlagano začasno odstopanje ne posega v Splošno uredbo o varstvu podatkov, in zahtevati, da je obvezno predhodno posvetovanje z organi za varstvo podatkov. Sozakonodajalec mora prevzeti odgovornost in zagotoviti, da bo predlagano odstopanje skladno z zahtevami iz člena 15(1), kot jih razlaga Sodišče Evropske unije.

Da bi izpolnili zahtevo glede sorazmernosti, mora zakonodaja določati jasna in natančna pravila o obsegu in uporabi zadevnih ukrepov ter minimalna varovala, tako da bi imele osebe, katerih osebne podatke ti ukrepi zadevajo, zadostna jamstva, da bodo podatki učinkovito zaščiteni pred tveganjem zlorabe.

ENVP nazadnje meni, da predlagano petletno obdobje, kot kaže, ni sorazmerno, saj (a) ni bilo predhodno dokazano, da je predvideni ukrep sorazmeren, in (b) v besedilo zadevne zakonodaje niso vključena zadostna varovala. Meni, da veljavnost katerega koli prehodnega ukrepa ne bi smela biti daljša od dveh let.

I. UVOD IN OZADJE

1.1 Ozadje

1. Komisija je 24. julija 2020 sprejela sporočilo z naslovom Strategija EU za učinkovitejši boj proti spolni zlorabi otrok ( 1 ) . V njem navaja, da se bo od decembra 2020 zaradi že sprejetega Evropskega zakonika o elektronskih komunikacijah ( 2 ) področje uporabe Direktive 2002/58/ES Evropskega parlamenta in Sveta (Direktive o zasebnosti in elektronskih komunikacijah) ( 3 ) razširilo. Evropski zakonik o elektronskih komunikacijah razširja področje uporabe Direktive o zasebnosti in elektronskih komunikacijah na povrhnje (OTT) medosebne komunikacijske storitve, kot so storitve sporočanja in elektronska pošta. Kot je omenjeno v navedenem sporočilu, bi to (ob odsotnosti nacionalnih zakonodajnih ukrepov, sprejetih v skladu s členom 15(1) Direktive o zasebnosti in elektronskih komunikacijah) povzročilo, da nekatera podjetja ne bi več mogla izvajati svojih prostovoljnih ukrepov za odkrivanje, odstranjevanje in naznanjanje spolne zlorabe otrok na spletu ( 4 )

2. Komisija je 10. septembra 2020 objavila ( 5 ) predlog začasne uredbe o obdelavi osebnih in drugih podatkov za namen boja proti spolni zlorabi otrok na spletu, ki predvideva začasno odstopanje od člena 5(1) in člena 6 Direktive o zasebnosti in elektronskih komunikacijah (v nadaljnjem besedilu: predlog). Po mnenju Komisije je to odstopanje potrebno, da bi se lahko sedanje prostovoljne dejavnosti izvajale tudi po decembru 2020. Odstopanje bi zadevalo obdelavo osebnih podatkov v zvezi z opravljanjem „medosebnih komunikacijskih storitev, neodvisnih od številke“ ( 6 ) (npr. storitev internetne telefonije, sporočanja in spletne elektronske pošte), ki je nujno potrebna za uporabo tehnologije, pri čemer je edini namen umakniti posnetke spolnih zlorab otrok in odkrivati take zlorabe ali jih naznaniti organom preprečevanja, odkrivanja in preiskovanja kaznivih dejanj ter organizacijam, ki delujejo v javnem interesu proti spolni zlorabi otrok. V predlogu je naštetih več pogojev za uporabo zadevnega odstopanja, ki so analizirani v nadaljevanju tega mnenja.

3. Komisija se je z ENVP uradno posvetovala 16. septembra 2020. Komisija je 30. septembra začela javno posvetovanje, v okviru katerega zbira povratne informacije v zvezi s svojim predlogom.

1.2 Povezava z Direktivo 2011/93/EU

4. EU je že prej sprejela obsežen pravni instrument za boj proti spolni zlorabi in spolnemu izkoriščanju otrok ter otroški pornografiji, in sicer Direktivo 2011/93/EU Evropskega parlamenta in Sveta (Direktiva o boju proti spolni zlorabi otrok) ( 7 )

5. Direktiva o boju proti spolni zlorabi otrok določa minimalna pravila glede opredelitve kaznivih dejanj in sankcij na področju spolne zlorabe in spolnega izkoriščanja otrok ter otroške pornografije. V skladu z direktivo morajo države članice zagotoviti, da so med drugim kazniva naslednja protipravno ( 8 ) storjena naklepna dejanja: — namerna in zavestna pridobitev dostopa do otroške pornografije z uporabo informacijske in komunikacijske tehnologije, — dostavljanje, razpošiljanje ali posredovanje otroške pornografije, — ponujanje otroške pornografije, oskrbovanje z njo ali omogočanje dostopa do nje (9).

6. Direktiva o boju proti spolni zlorabi otrok prav tako zavezuje države članice, da sprejmejo potrebne ukrepe, s katerimi zagotovijo, da so nekatera dejanja, ki pomenijo pridobivanje otrok za spolne namene, tudi z uporabo informacijske in komunikacijske tehnologije, kazniva.

7. Direktiva o boju proti spolni zlorabi otrok določa, da morajo države članice z ustreznimi ukrepi zagotoviti takojšnjo odstranitev spletnih strani na strežnikih na njihovem ozemlju, ki vsebujejo ali širijo otroško pornografijo, si prizadevati za odstranitev teh strani tudi na strežnikih zunaj njihovega ozemlja ter zaseči in zapleniti sredstva in premoženjske koristi, pridobljena s takimi kaznivimi dejanji ( 10 ) . Poleg tega lahko države članice z ukrepi preprečijo dostop do spletnih strani, ki vsebujejo otroško pornografijo ali jo širijo med spletnimi uporabniki na njihovem ozemlju ( 11 )

8. ENVP je leta 2010 izdal mnenje na lastno pobudo o predlogu direktive o boju proti spolni zlorabi in spolnemu izkoriščanju otrok ter otroški pornografiji ( 12 ) . Mnenje vsebuje premisleke in priporočila, ki so relevantni tudi za predlog začasne uredbe. ENVP bo po potrebi ponovil svoje mnenje iz leta 2010 in/ali se skliceval nanj.

III. SKLEPNE UGOTOVITVE

52. V predlogu predvideni ukrepi bi pomenili poseganje v temeljne pravice do spoštovanja zasebnega življenja in varstva podatkov vseh uporabnikov zelo priljubljenih elektronskih komunikacijskih storitev, kot so platforme in aplikacije za takojšnje sporočanje. V te pravice posegajo tudi prostovoljni ukrepi zasebnih podjetij, kadar vključujejo nadzor in analizo vsebine komunikacij ter obdelavo osebnih podatkov.

53. Zadevna vprašanja niso specifična za boj proti zlorabam otrok, temveč se nanašajo na katere koli pobude, namenjene sodelovanju zasebnega sektorja pri preprečevanju, odkrivanju in preiskovanju kaznivih dejanj. Če bo predlog sprejet, se bo nedvomno uporabljal kot precedenčni primer za prihodnjo zakonodajo na tem področju. ENVP zato meni, da je bistveno, da se predlog ne sprejme, niti v obliki začasnega odstopanja, dokler ne bodo vanj vključeni vsi potrebni zaščitni ukrepi, predstavljeni v tem mnenju.

54. ENVP meni, da je treba zaradi pravne varnosti jasno opredeliti, ali je mišljeno, da bo že sam predlog pravna podlaga za obdelavo v smislu Splošne uredbe o varstvu podatkov. Če ne bo, ENVP priporoča, naj se v predlogu izrecno pojasni, katera pravna podlaga v okviru Splošne uredbe o varstvu podatkov se bo uporabljala v tem konkretnem primeru. V zvezi s tem poudarja, da smernice organov za varstvo podatkov ne morejo nadomestiti skladnosti z zahtevo po zakonitosti. Ni dovolj določiti, da predlagano začasno odstopanje ne posega v Splošno uredbo o varstvu podatkov, in zahtevati, da je obvezno predhodno posvetovanje z organi za varstvo podatkov. Sozakonodajalec mora prevzeti odgovornost in zagotoviti, da bo predlagano odstopanje skladno z zahtevami iz člena 15(1), kot jih razlaga Sodišče Evropske unije.

55. Da bi izpolnili zahtevo glede sorazmernosti, mora zakonodaja določati jasna in natančna pravila o obsegu in uporabi zadevnih ukrepov ter minimalna varovala, tako da bi imele osebe, katerih osebne podatke ti ukrepi zadevajo, zadostna jamstva, da bodo podatki učinkovito zaščiteni pred tveganjem zlorabe.

56. Če ukrepi, ki so predmet predlaganega odstopanja, niso natančno opredeljeni, bi to lahko oslabilo pravno varnost.

57. ENVP nazadnje meni, da predlagano petletno obdobje, kot kaže, ni sorazmerno, saj (a) ni bilo predhodno dokazano, da je predvideni ukrep sorazmeren, in (b) v besedilo zadevne zakonodaje niso vključena zadostna varovala. Meni, da veljavnost katerega koli prehodnega ukrepa ne bi smela biti daljša od dveh let.

V Bruslju, 10. novembra 2020 Wojciech WIEWIÓROWSKI

(1) COM(2020) 607 final, https://ec.europa.eu/home-affairs/sites/homeaffairs/files/what-we-do/policies/european-agenda-security/20200724_com-2020-607-commission-communication_en.pdf.

(2) Direktiva (EU) 2018/1972 Evropskega parlamenta in Sveta z dne 11. decembra 2018 o Evropskem zakoniku o elektronskih komunikacijah (prenovitev) (UL L 321, 17.12.2018, str. 36).

(3) Direktiva 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (Direktiva o zasebnosti in elektronskih komunikacijah) (UL L 201, 31.7.2002, str. 37).

(4) COM(2020) 607 final, str. 4. Komisija v sporočilu ugotavlja, da Direktiva o zasebnosti in elektronskih komunikacijah ne vsebuje pravne podlage za prostovoljno obdelavo podatkov o vsebini in prometu za namen odkrivanja spolne zlorabe otrok, zato lahko ponudniki storitev take ukrepe izvajajo le, če temeljijo na nacionalnem zakonodajnem ukrepu, ki omejuje pravico do zaupnosti in je skladen z zahtevami iz člena 15 navedene direktive. Če taki zakonodajni ukrepi ne obstajajo, ponudniki storitev ne bi imeli pravne podlage za obdelovanje podatkov o vsebini ali prometu, ki je potrebno za ukrepe za odkrivanje spolne zlorabe otrok.

(5) COM(2020) 568 final, 2020/0259 (COD), Predlog uredbe o začasnem odstopanju od nekaterih določb Direktive 2002/58/ES o zasebnosti in elektronskih komunikacijah glede uporabe tehnologij s strani ponudnikov medosebnih komunikacijskih storitev, neodvisnih od številke, za obdelavo osebnih in drugih podatkov za namen boja proti spolni zlorabi otrok na spletu, https://ec.europa.eu/digital-single-market/en/news/interim-regulation-processing-personal-and-other-data-purpose-combatting-child-sexual-abuse.

(6) V členu 2(5) Evropskega zakonika o elektronskih komunikacijah je „medosebna komunikacijska storitev“ opredeljena kot „storitev, ki se navadno opravlja za plačilo in omogoča neposredno medosebno in interaktivno izmenjavo informacij prek elektronskih komunikacijskih omrežij med omejenim številom oseb, pri čemer osebe, ki začnejo ali sodelujejo v komunikaciji, določajo prejemnike, in ne vključuje storitev, katerih medosebna in interaktivna komunikacija je zgolj manjši pomožni del storitve, ki je dejansko povezan z drugo storitvijo“. „Medosebna komunikacijska storitev, neodvisna od številke“ pomeni medosebno komunikacijsko storitev, ki se ne povezuje z javno dodeljenimi številskimi viri, in sicer s številko ali številkami v nacionalnem ali mednarodnem načrtu oštevilčenja, ali ki ne omogoča komunikacije s številko ali številkami v nacionalnem ali mednarodnem načrtu oštevilčenja (člen 2(7) Evropskega zakonika o elektronskih komunikacijah).

(7) Direktiva 2011/93/EU Evropskega parlamenta in Sveta z dne 13. decembra 2011 o boju proti spolni zlorabi in spolnemu izkoriščanju otrok ter otroški pornografiji in nadomestitvi Okvirnega sklepa Sveta 2004/68/PNZ (UL L 335, 17.12.2011, str. 1).

(8) Državam članicam izraz „protipravno“ omogoča, da izvzamejo legitimna ravnanja s pornografskim gradivom za medicinske, znanstvene ali podobne namene. Prav tako so dovoljena ravnanja domačih pravosodnih organov, kot so pristojni organi pregona, ter zakonita posest otroške pornografije za namene kazenskih postopkov ali za preprečevanje, odkrivanje in preiskovanje kaznivih dejanj. Nadalje, ni izključena možnost pravice do zagovora ali uporabe podobnih načel, v skladu s katerimi so osebe v posebnih okoliščinah lahko izvzete od odgovornosti, na primer, ko s pomočjo odprtih telefonskih ali spletnih številk opravljajo dejavnosti v podporo naznanitvam primerov zlorab. Uvodna izjava 25 Direktive 2011/93/EU.

(9) Člen 5(3), 5(4) in 5(5) Direktive 2011/93/EU.

(10) Člena 11 in 25(1) Direktive 2011/93/EU.

(11) Člen 25(2) Direktive 2011/93/EU.

(12) Mnenje Evropskega nadzornika za varstvo podatkov o predlogu direktive Evropskega parlamenta in Sveta o boju proti spolni zlorabi in spolnemu izkoriščanju otrok ter otroški pornografiji, ki razveljavlja Okvirni sklep 2004/68/JHA, 10. maj 2010, https://edps.europa.eu/sites/edp/files/publication/10-05-10_child_abuse_en.pdf.